Julen i år er anderledes for mange, og på grund af corona fejrer flere end normalt jul derhjemme. Men for dem der ikke skal være hjemme juleaften, opfordrer Rigspolitiet til, at man allierer sig med naboen for at forebygge indbrud . - Her er nabohjælp et vigtigt redskab, og måske den bedste gave du kan give din nabo, lyder det fra Rigspolitiet. For vagtsomme naboer gør en forskel. - Simple ting som at hilse på de folk, man møder på vejen, kan være med til at afskrække en indbrudstyv, der er ude og lede efter det næste sted, han skal begå et indbrud. Tyve bliver forstyrret af naboer To ud af tre tyve har oplevet at blive afbrudt af naboer. Det viser en undersøgelse fra Det Kriminalpræventive Råd og Trygfonden, som står bag Nabohjælp-appen . Den kan blandt andet bruges til at dele advarsler og beskeder med nabolagets øvrige beboere. - Og hvis du skal væk i juledagene, så fortæl det til dine naboer og bed dem om at holde øje med huset, mens du er væk. - I Nabohjælps app kan du invitere udvalgte nabohjælpere til feriehjælp, og så får I automatisk påmindelser om at snyde tyven til at tro, at der er nogen hjemme i jeres tomme huse, anbefaler Rigspolitiet. Det seneste døgn har der været 12 indbrud i nordjylland.

Opsummering:
Lav en aftale, med dine naboer, hvis du ikke er hjemme i julen, lyder anbefalingen fra politiet.